Oscar Eklund

Seuraura

Eklund on AIK IF:n kasvatti. Hän siirtyi 16-vuotiaana kaudeksi 2004–2005 Djurgårdens IF:ään, joka päättyi J18 Allsvenskanin hopeaan keväällä 2005. Kaudella 2006–2007 Eklund teki Elitserien-debyyttinsä ja hän pelasi liigassa 17 runkosarjaottelua ilman tehopisteitä. Suurin osa kaudesta kului kuitenkin vielä Djurgårdenin J20-joukkueessa, jossa Eklund voitti J20 SuperElitin hopeaa keväällä 2007.
Kausista 2007–2008 ja 2008–2009 Eklund pelasi ison osan sarjatasoa alempana HockeyAllsvenskanissa Nyköpings Hockeyn, Almtuna IS:n ja Huddinge IK:n joukkueissa. Huddingessa hän pelasi jälkimmäisenä mainitun kauden loppuun ja oli auttamassa joukkuetta HockeyAllsvenskanin karsinnoissa, jotka päättyivät kuitenkin Huddingen putoamiseen I-divisioonaan. Eklundin ura jatkui kuitenkin Djurgårdenissa, jonka kanssa hän teki kaksivuotisen jatkosopimuksen maaliskuussa 2009.
Kausi 2009–2010 oli Eklundille ensimmäinen kokonainen Elitserienissä. Hän teki 53 runkosarjaottelussa myös ensimmäiset tehonsa liigassa tehoilla 1+3=4. Eklund voitti keväällä 2010 Elitserien-hopeaa. Kaudella 2010–2011 hän teki Elitserienin yhden kauden piste-ennätyksensä tehoilla 5+10=15.
Maaliskuussa 2011 Eklund siirtyi Suomeen ja teki yksivuotisen sopimuksen SM-liigajoukkue Oulun Kärppien kanssa. Hän loukkasi syyskuun lopulla polvensa törmättyään Bluesin Matti Järvisen kanssa ja oli sivussa useita viikkoja. Eklund joutui kuukaudeksi sivuun uudestaan helmikuussa 2012 ylävartalovamman takia. Hänen runkosarjansa jäi lopulta vain 36 ottelun mittaiseksi ja hän teki niissä 16 tehopistettä. Kevään 2012 pudotuspeleissä Eklund jakoi pelipaikastaan huolimatta viidellä syötöllään Kärppien sisäisen syöttöpörssin voiton Jozef Stümpel ja Ivan Humlin kanssa. Tammikuussa 2012 hän solmi Kärppien kanssa vuoden mittaisen jatkosopimuksen. 
Elokuussa 2012, jo harjoituskaudella European Trophy -ottelussa Luleå HF:ää vastaan Eklund loukkasi polvensa ja hän oli sivussa helmikuuhun 2013 saakka. Eklund pelasi loppukaudella 2012–2013 kahdeksan runkosarja- ja kolme playoff-ottelua. Kaudeksi 2013–2014 hän siirtyi vuoden mittaisella sopimuksella Helsingin IFK:n riveihin. Eklund kärsi kuitenkin itseluottamusongelmista, eikä vastannut häneen kohdistuneisiin odotuksiin hyvänä kiekollisena puolustajana. Eklundin kauteen mahtui myös loukkaantumisia. 
Kaudeksi 2014–2015 Eklund palasi kotimaahansa ja siirtyi kaksivuotisella sopimuksella SHL-joukkue Brynäs IF:ään. Hän pelasi kuitenkin vain ensimmäisen sopimuskautensa. Syyskuussa 2015 Eklund palasi Suomeen ja siirtyi loppukauden 2015–2016 kattavalla sopimuksella SM-liigan nousijajoukkue KooKoohon. Loukkaantumiset sotkivat kuitenkin jälleen hänen kauttaan ja pelasi Eklund pelasi 36 runkosarjaottelua. Elokuussa hän teki vuoden mittaisen jatkosopimuksen KooKoon kanssa. Eklund oli kaudella 2016–2017 Juha-Pekka Haatajan ohella ainoa kauden kaikki 60 runkosarjaottelua pelannut pelaaja.
Lokakuussa 2017 Eklund siirtyi loppukauden 2017–2018 kattavalla sopimuksella Saksan DEL-liigan Iserlohn Roostersiin oltuaan alkukauden ilman sopimusta. Kesken kauden 2018–2019, marraskuussa 2018 hän palasi SM-liigaan ja siirtyi JYPiin 12. tammikuuta 2019 asti ulottuvalla sopimuksella oltuaan alkukauden ilman sopimusta. Seuran urheilutoimenjohtaja Jukka Holtarin mukaan hänen ja Nolan Yonkmanin hankinnoilla oli taustalla sekä JYPin heikko urheilullinen menestys että puolustuksen loukkaantumiset. Holtarin mukaan kaksikko tuo selkeät henkilökohtaiset ominaisuutensa pelinsä mukana. Eklundin sopimus purettiin kuitenkin noin kymmenen päivää ennen sen päättymistä, samalla kun JYP vahvistui Jake Newtonilla. Jo samana päivänä hänen vahvistettiin siirtyvän loppukauden sopimuksella Tšekin Extraligan HC Pardubiceen.